作者:洪諮夔
標題:賀新郎
內容:露洗秋光透。指岷峨、無邊峭碧，與君為壽。萬里同隨琴鶴到，只願人情長久。盡頭白、眼青如舊。從臾功名三尺劍，倚函關、風雨蛟龍吼。談笑取，印如鬥。從今盡展眉峰皺。看諸郎、翩翩黃甲，班班藍綬。一簇孫枝扶膝下，翠竹碧梧爭秀。便嘉慶、圖中都有。花影婆娑清晝永，護新涼、更著絲簧手。歡未盡，剩添酒。